हेडली से पूछताछ करने यूएस जा सकता है भारतीय दल  
मुंबई आतंकी हमले के मुख्य आरोपी हेडली से पूछताछ कर साक्ष्य जुटाने के उद्देश्य से भारत एक दल को अमेरिका भेजने पर विचार कर रहा है।
मुंबई आतंकी हमले के मुख्य आरोपी डेविड कोलमैन हेडली और उसकी पत्नी से पूछताछ कर साक्ष्य जुटाने के उद्देश्य से भारत एक दल को अमेरिका भेजने पर विचार कर रहा है और इसके साथ ही हेडली के खिलाफ आरोपपत्र जल्द दाखिल किया जाएगा।  केन्द्रीय गृह सचिव जीके पिल्लै ने कहा, लश्कर-ए-तैयबा के आतंकी हेडली, उसकी पत्नी और अन्य लोगों से पूछताछ करने और साक्ष्य जुटाने के लिए एक दल को अमेरिका भेजे जाने पर विचार किया जा रहा है और इसके लिए हमें अमेरिकी अधिकारियों से बात करनी होगी। पिल्लै ने कहा, हमें इस मामले के पूरे साक्ष्य जुटाने हैं। हम उन्हें यहां नहीं बुला सकते क्योंकि हेडली की पत्नी से पूछताछ की अनुमति दिए जाने संबंधी आग्रह अभी तक अमेरिका के विचाराधीन है। हमें अभी तक इस बारे में कोई प्रतिक्रिया नहीं मिली है। उन्होंने कहा कि राष्ट्रीय जांच एजेंसी (एनआईए) की टीम ने अमेरिका जाकर हेडली से जो पूछताछ की है, वह भी तथ्यात्मक रूप से अदालत में नहीं टिक सकती क्योंकि एनआईए ने उसका जो बयान दर्ज किया वह किसी मजिस्ट्रेट के सामने नहीं कराया गया था। हेडली का बयान तथ्यात्मक रूप से स्वीकार्य होना चाहिए।  यह पूछे जाने पर कि क्या भारत को पूछताछ के लिए दल भेजने से पहले अमेरिका से उसकी अनुमति लेनी होगी, उन्होंने कहा, हां। एक बार हेडली के खिलाफ आरोपपत्र दाखिल हो जाए, आगे की कानूनी प्रक्रिया शुरू कर दी जाएगी।